KIRJALLINEN KYSYMYS E-2271/01

esittäjä(t): Cristiana Muscardini (UEN) komissiolle

(31. heinäkuuta 2001)

Aihe: Lapsikauppa Moldovan ja Italian välillä

Italialainen Panoram-aikakauslehti paljasti 2. marraskuuta 2000 ilmestyneessä numerossaan tietoja häpeällisestä naiskaupasta. Tuhansia Moldovasta ja Ukrainasta kotoisin olevia naisia salakuljetetaan päivittäin Italiaan. Nämä nuoret naiset pakotetaan prostituutioon ja tulemaan raskaiksi sekä synnytettyään lapsensa luopumaan heistä. Ihmiskaupasta hyötyvät italialaiset perheet, joilla on varaa siihen. Tämän ihmiskaupan arvon on laskettu olevan 8 biljoonaa liiraa vuodessa. Se, että kansainvälisiä adoptioita koskevassa laissa on paljon rajoituksia ja mahdollisilta adoptiovanhemmilta edellytetään usein pitkiä odotusaikoja, ei tee tätä kauppaa oikeutetuksi. Kyse on erittäin vakavasta asiasta, joka on häpeäksi koko läntiselle maailmalle.

1. Onko komissio tietoinen tästä likaisesta kaupasta?

2. Aikooko komissio kehottaa jäsenvaltioiden asiasta vastaavia viranomaisia puuttumaan jyrkemmin tähän ilmiöön, tarvittaessa Europolin avulla, silloin kun tällaiset kauheat rikokset kuuluvat niiden toimivallan piiriin?

3. Mitä poliittisia toimia komissio aikoo toteuttaa saadakseen Itä-Euroopan maat, tässä tapauksessa Moldovan vaikka valitettavasti samoja ongelmia esiintyy myös muissa valtioissa torjumaan tehokkaammin järjestäytynyttä rikollisuutta, jolla näyttää olevan parempi yhteysverkosto kuin eurooppalaisilla poliisivoimilla?

4. Eikö komissio pidä toivottavana, että jäsenvaltiot toimivat yhdessä tällaisen epäinhimillisen kohtelun uhreiksi joutuneiden naisten auttamiseksi?

António Vitorinon komission puolesta antama vastaus

(22. lokakuuta 2001)

Euroopan unioni on laatinut kattavan toimintalinjan ihmiskaupan ja erityisesti naisten ja lasten kaupan torjumiseksi. Toiminnassa otetaan huomioon erityisesti kaupan uhrit, ja siihen pyritään saamaan mukaan kaikki ne henkilöt, jotka vastaavat ihmisoikeuksia ja ihmisarvoa loukkaavan toiminnan torjunnasta. Tampereen (15.16. lokakuuta 1999) ja Feiran (19.20. kesäkuuta 2000) Eurooppa-neuvoston päätelmissä korostetaan ulkoisen ulottuvuuden merkitystä unionin oikeus- ja sisäasioiden alan toimissa vapauteen, turvallisuuteen ja oikeuteen perustuvan alueen luomiseksi.

Valko-Venäjä, Moldova, Venäjä ja Ukraina ovat ihmiskaupan uhreiksi joutuvien naisten lähtö- ja kauttakulkumaita. Varsinkin Moldova vie naisia maasta myös seksiteollisuuteen. Ihmiskaupassa hyödynnetään naisten toiveita paremmasta elämästä ja heitä houkutellaan väärillä lupauksilla. Paikalliset, ystävät ja sukulaiset houkuttelevat naisia jättämään kotinsa ja etsimään parempia mahdollisuuksia. Sanomalehdissä ja Internetissä on monenlaisten laillisten yritysten ilmoituksia. Laillisen toiminnan käyttö laittoman toiminnan kulissina on tyypillistä järjestäytyneelle rikollisuudelle.

Komissio on tietoinen näistä ongelmista ja on alkanut torjua niitä yhdessä edellä mainittujen Tacis-maiden kanssa käyttäen alueellista lähestymistapaa. Ensin on laadittu strategia ihmisoikeusrikkomusten torjumiseksi. Olennaista strategialle on: 1) ennaltaehkäisevät toimenpiteet, kuten mahdollisille uhreille kohdistetut tiedotuskampanjat, lainvalvontaviranomaisten ja kansalaisjärjestöjen jäsenten koulutus jne., 2) uhrien suojelu, kuntoutus ja tukeminen, jotta he sopeutuisivat uudelleen yhteiskuntaan; tämä käsittää tilapäistä majoitusta, oikeusapua jne., 3) toiminnan tukahduttaminen lähtömaassa eli tuen antaminen kyseisille maille, jotta ne säätävät asianmukaisia lakeja ihmiskauppiaiden ja heidän tukijoidensa asettamiseksi syytteeseen, sekä tuomioistuinten ja muiden lainvalvontaviranomaisten koulutus- ja materiaalituki.

Toiminta keskittyy laaja-alaisiin monivuotisiin hankkeisiin, joilla pyritään saavuttamaan seuraavat tavoitteet:

- asiaa koskevan lainsäädännön parantaminen niin, että se vastaa kansainvälisiä standardeja; tämä on olennaista pitkän aikavälin vaikutusten kannalta,

- koulutuksen antaminen tuomioistuimille ja muille lainvalvontaviranomaisille, jotka vastaavat naisten ja lasten kaupan torjunnasta, sekä kansalaisjärjestöille, jotka auttavat kaupan uhreja, tiiviissä yhteistyössä kansallisten viranomaisten kanssa, jotta henkilöstö oppii toteuttamaan tehtävänsä ammattimaisesti ja tehokkaasti,

- laitteiden ja muun materiaalin toimittaminen lainvalvonta- ja muille viranomaisille sekä kansalaisjärjestöille pyrkimyksenä perustaa sähköisiä tietokantoja (tietojen kokoamista ja hakuja varten) sekä kyseisen henkilöstön kouluttaminen hoitamaan tehtävänsä.

Vuoden 2000 lopussa komissio aloitti hankkeita koskevat toteutettavuustutkimukset Valko-Venäjällä ja Moldovassa. Arviointi on jo tehty ja tutkimusraportit toimitettu. Hankkeen toteutuksessa keskitytään kaikkiin kolmeen edellä mainittuun yhteistyöalueeseen ja toteutus voi alkaa loppusyksystä 2001, jos mitään yllättäviä viivytyksiä ei ilmaannu.

Lisäksi komissio valmistelee asiaa koskevaa toteutettavuustutkimusta Venäjällä. Hanke on osa transatlanttisen toimintaohjelman puitteissa toteutettavaa EU:n, Venäjän ja Yhdysvaltojen yhteistä toimintaa.

Pisimmällä on tammikuussa 2001 Ukrainassa aloitettu hanke, jota toteuttaa Kansainvälinen siirtolaisjärjestö (IOM). Tiivistä yhteistyötä tehdään myös Euroopan turvallisuus- ja yhteistyöjärjestön (ETYJ) ja Demokraattisten instituutioiden ja ihmisoikeuksien toimiston kanssa. Nämä toteuttavat parhaillaan Ukrainan oikeusasiamiehen toimiston kanssa hanketta, jonka puitteissa on perustettu ihmiskaupan torjuntaa koordinoiva kansallinen elin naiskaupan torjunnan helpottamiseksi.

Europolilla on jo valtuudet torjua ihmiskauppaa 26. heinäkuuta 1995 tehdyn Europol-yleissopimuksen ja siihen sisältyvää ihmiskaupan määritelmää täydentävän yhteisen toiminnan nojalla. Ihmiskaupan torjunta on yksi Europolin tärkeimmistä tehtävistä, ja se on tehnyt asiaa koskevan yhteistyösopimuksen Interpolin kanssa. Lisäksi EU:n poliisipäälliköiden operatiivinen toimintaryhmä käsitteli aihetta 8.9. maaliskuuta 2001 pitämässään kokouksessa ja kehotti Europolia järjestämään asiantuntijakokouksia, arvioimaan uhkaa ja laatimaan analyyseja. Se myös kehotti perustamaan erityistutkintaryhmiä ja yhteisiä tutkintaryhmiä yhteistyössä Europolin kanssa.

Ihmiskaupan torjumista koskevien hankkeiden tukemista voidaan jatkaa myös 28. kesäkuuta 2001 hyväksytyn STOP II -ohjelman kautta. Järjestäytyneen rikollisuuden ehkäisemistä käsittelevän eurooppalaisen foorumin yhteydessä kokoontuva ihmiskaupan ehkäisemistä koskeva työryhmä jatkaa toimintaansa vuoden 2001 jälkipuoliskolla. Lisäksi on toiveita siitä, että lähiaikoina annetaan puitepäätös ihmiskauppaan liittyvien kansallisten rikoslakien mukaisten rikostunnusmerkistöjen ja rangaistusten lähentämisestä.

Uhrien suojelusta voidaan todeta, että komissio aikoo tehdä lainsäädäntöesityksen toimenpiteistä tilapäisten oleskelulupien myöntämiseksi niille ihmiskaupan uhreille, jotka ovat valmiita tekemään yhteistyötä hyväksikäyttäjiään koskevissa tutkimuksissa ja oikeudenkäynneissä. Italia on jo säätänyt uudessa ulkomaalaislaissaan ihmiskaupan uhrien suojelusta siitä riippumatta, ovatko he valmiita tekemään yhteistyötä tutkimuksissa ja oikeudenkäynneissä. Italiassa laaditaan myös ohjelmia uhrien kuntouttamiseksi niin, että he sopeutuvat yhteiskuntaan ja selviytyvät taloudellisesti. Italia käyttää näihin ohjelmiin sekä kansallista että Euroopan sosiaalirahastolta saatua rahoitusta.